A BIZOTTSÁG 2006/34/EK IRÁNYELVE
(2006. március 21.)
a 2001/15/EK irányelv mellékletének bizonyos anyagok felvétele tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a különleges táplálkozási célokra szánt élelmiszerekre vonatkozó tagállami jogszabályok közelítéséről szóló, 1989. május 3-i 89/398/EGK tanácsi irányelvre (1) és különösen annak 4. cikke (2) bekezdésére,
az Európai Élelmiszerbiztonsági Hatósággal folytatott konzultációt követően,
mivel:
(1)
A különleges táplálkozási célokra szánt élelmiszerekhez adható tápértéknövelő anyagokról szóló, 2001. február 15-i 2001/15/EK bizottsági irányelv (2) meghatároz bizonyos anyagkategóriákat, és mindegyik kategóriában megjelöli azokat a kémiai anyagokat, amelyeket fel lehet használni meghatározott táplálkozási célokra szánt élelmiszerek előállításához.
(2)
Célszerű a 2001/15/EK irányelv mellékletébe felvenni azokat a kémiai anyagokat, amelyeket az Európai Élelmiszer-biztonsági Hatóság (a továbbiakban: a Hatóság) értékelt, és e tudományos értékelés kedvező volt.
(3)
A Hatóság a közelmúltban kedvező tudományos értékelést adott és tett közzé néhány vitaminról és ásványi anyagról.
(4)
Helyénvaló a „folsav” kategória-rovatcím helyettesítése a folát egyéb formáinak a 2001/15/EK irányelv mellékletébe való felvételének figyelembevétele érdekében.
(5)
A 2001/15/EK irányelvet ennek megfelelően módosítani kell.
(6)
Az ebben az irányelvben előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 2001/15/EK irányelv melléklete ezen irányelv mellékletében meghatározottak szerint módosul.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2006. december 31-ig megfeleljenek. Haladéktalanul eljuttatják a Bizottsághoz az említett rendelkezések szövegét, valamint az említett rendelkezések és ezen irányelv közötti megfelelési táblázatot.
Amikor a tagállamok elfogadják ezeket a rendelkezéseket, azokban hivatkozni kell ezen irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Unió Hivatalos Lapjában való közzétételét követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2006. március 21-én.